Kaapstadse polisieman doodgeskiet | Maroela Media
'n Polisieman wat nie aan diens was nie, is Sondagoggend by sy huis in Tafelsig in Kaapstad doodgeskiet.
Volgens lt.kol. André Traut, polisiewoordvoerder van die Wes-Kaap, het die voorval omstreeks 01:45 in Dassenbergstraat plaasgevind. "Ons vermoed die aanval spruit uit 'n argument wat die slagoffer vroeër met die verdagte gehad het. Die verdagte het van die toneel gevlug," het Traut Maandag gesê. Niemand is nog in verband met die voorval in hegtenis geneem nie.
"Die verdagte en die slagoffer het mekaar moontlik geken," het Traut bygevoeg. Die slagoffer is 'n 29-jarige konstabel wat by Kaapstad-Sentraal-polisiestasie gestasioneer was. Sy naam is nog nie bekend gemaak nie.